CELEX: 32019R2180
Language: ro
Date: 2019-12-16 00:00:00
Title: Regulamentul de punere în aplicare (UE) 2019/2180 al Comisiei din 16 decembrie 2019 de specificare a modalităților detaliate și a conținutului rapoartelor de calitate în temeiul Regulamentului (UE) 2019/1700 al Parlamentului European și al Consiliului (Text cu relevanță pentru SEE)

20.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 330/8
               
            
         REGULAMENTUL DE PUNERE ÎN APLICARE (UE) 2019/2180 AL COMISIEI
         din 16 decembrie 2019
         de specificare a modalităților detaliate și a conținutului rapoartelor de calitate în temeiul Regulamentului (UE) 2019/1700 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1700 al Parlamentului European și al Consiliului din 10 octombrie 2019 de stabilire a unui cadru comun pentru statisticile europene referitoare la persoane și gospodării, bazate pe datele la nivel individual colectate din eșantioane, de modificare a Regulamentelor (CE) nr. 808/2004, (CE) nr. 452/2008 și (CE) nr. 1338/2008 ale Parlamentului European și ale Consiliului și de abrogare a Regulamentului (CE) nr. 1177/2003 al Parlamentului European și al Consiliului și a Regulamentului (CE) nr. 577/98 al Consiliului (1), în special articolul 13 alineatul (6),
         întrucât:
         
                     (1)
                  
                  
                     Este necesară specificarea de către Comisie a modalităților detaliate și a conținutului rapoartelor de calitate, inclusiv a indicațiilor privind metoda de evaluare a conformității cu cerințele de precizie, în ceea ce privește datele care urmează să fie transmise de statele membre către Eurostat.
                  
               
                     (2)
                  
                  
                     Măsurile prevăzute în prezentul regulament sunt conforme cu avizul Comitetului Sistemului Statistic European,
                  
               ADOPTĂ PREZENTUL REGULAMENT:
         
            Articolul 1
            Obiect
            Prezentul regulament stabilește modalitățile detaliate privind rapoartele de calitate și conținutul obligatoriu al acestora, inclusiv o descriere a metodei de evaluare a conformității cu cerințele de precizie, în privința datelor pe care statele membre trebuie să le transmită Comisiei (Eurostat) în temeiul Regulamentului (UE) 2019/1700.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „interviu proxy” înseamnă un interviu cu o altă persoană decât cea de la care se solicită informații, conform unor norme specifice stabilite de fiecare anchetă, care precizează în ce cazuri pot fi acceptate interviurile proxy;
                     
                  
                        2.
                     
                     
                        „non-răspuns” înseamnă eșecul unei anchete de a colecta date pentru toate elementele de date din chestionarul anchetei sau de la toate unitățile de populație desemnate pentru colectarea de date sau ambele, în mod concret:
                        
                                    (a)
                                 
                                 
                                    „non-răspunsul pe unitate” este un tip de non-răspuns care se produce atunci când nu se colectează date despre o unitate de populație desemnată pentru colectarea datelor;
                                 
                              
                                    (b)
                                 
                                 
                                    „non-răspunsul pe variabilă” este un tip de non-răspuns care se produce atunci când nu se colectează date cu privire la o variabilă a anchetei în raport cu o unitate de populație desemnată;
                                 
                              
                  
                        3.
                     
                     
                        „eroare de eșantionare” înseamnă o parte a diferenței dintre o valoare a populației și o estimare a respectivei valori obținută dintr-un eșantion aleatoriu, care rezultă din faptul că este sondat numai un subset al populației;
                     
                  
                        4.
                     
                     
                        „eroare nelegată de eșantionare” înseamnă o eroare în estimările anchetei care nu poate fi atribuită fluctuațiilor eșantionării;
                     
                  
                        5.
                     
                     
                        „substituire” cu privire la respondenți înseamnă înlocuirea unei unități care a fost inclusă inițial în eșantion de către o altă unitate, inclusiv o înlocuire în interiorul unei gospodării sau între gospodării;
                     
                  
                        6.
                     
                     
                        „unități eligibile” înseamnă setul de unități ale populației selectate din baza de eșantionare care fac parte din populația țintă;
                     
                  
                        7.
                     
                     
                        „unități neeligibile” înseamnă unitățile din eșantion care nu fac parte din populația țintă;
                     
                  
                        8.
                     
                     
                        „eșantion net”, denumit și „eșantion obținut”, înseamnă setul de unități ale populației (inclusiv unitățile de substituire) selectate din baza de eșantionare, de la care au fost obținute suficiente informații pentru a include unitatea în estimările anchetei;
                     
                  
                        9.
                     
                     
                        „eșantion brut”, denumit și „eșantion inițial”, înseamnă setul de unități ale populației selectate inițial din baza de eșantionare. Eșantionul brut cuprinde unitățile eligibile (eșantionul net și unitățile care nu au răspuns), precum și unitățile neeligibile;
                     
                  
                        10.
                     
                     
                        „imputare” înseamnă o procedură de înregistrare a unei valori pentru un anumit element de date în cazul în care nu este disponibil niciun răspuns.
                     
                  
         
            Articolul 3
            Rapoartele de calitate
            Rapoartele de calitate conțin date și metadate legate de calitate în conformitate cu criteriile de calitate și conceptele statistice prevăzute în anexă. Aceste rapoarte se referă, de asemenea, la orice situație în care criteriile de calitate adecvate nu au fost respectate sau conceptele statistice nu au fost aplicate corect, sau ambele.
         
         
            Articolul 4
            Descrierea metodelor de evaluare a conformității cu cerințele de precizie
            Comisia (Eurostat) evaluează măsura în care datele transmise de statele membre în temeiul anexei II la Regulamentul (UE) 2019/1700 îndeplinesc cerințele de precizie. În cazul în care Comisia (Eurostat) detectează o neconformitate cu cerințele de precizie, aceasta este evaluată în funcție de următoarele considerente:
            
                        —
                     
                     
                        amploarea și frecvența sa și impactul pe care îl are asupra calității indicatorilor-cheie, în special a comparabilității acestora;
                     
                  
                        —
                     
                     
                        dacă aceasta poate fi rectificată cu promptitudine și dacă statele membre fac rectificările necesare în mod eficient;
                     
                  
                        —
                     
                     
                        dacă neconformitatea poate fi atenuată indirect, în special prin tehnici de estimare, și dacă statele membre iau măsuri adecvate de atenuare;
                     
                  
                        —
                     
                     
                        măsura în care statele membre au control asupra neconformității, care poate apărea din motive independente de voința lor;
                     
                  
                        —
                     
                     
                        măsura în care neconformitatea persistă în runde succesive de colectare a datelor;
                     
                  
                        —
                     
                     
                        existența unui plan de măsuri corective aprobat de Comisie (Eurostat) și eventuala implementare eficientă a acestuia; evaluarea unui astfel de plan va ține seama de perioada de timp necesară pentru remedierea neconformităților, în special în cazul colectărilor de date care utilizează paneluri.
                     
                  
         
            Articolul 5
            Standarde tehnice pentru transmiterea rapoartelor de calitate
            
               (1)   Pentru a sprijini gestionarea calității și documentarea procesului, rapoartele de calitate se transmit în conformitate cu standardele tehnice stabilite de Comisie (Eurostat).
            
            
               (2)   Pentru a permite extragerea electronică a datelor, rapoartele de calitate se transmit Comisiei (Eurostat) prin punctul unic de acces.
            
         
         
            Articolul 6
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 decembrie 2019.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 261I, 14.10.2019, p. 1.
      
      
         
            ANEXĂ
            
               Criterii de calitate și concepte statistice
            
            Raportul de calitate trebuie să conțină date și metadate legate de calitate, în conformitate cu următoarele criterii de calitate și concepte statistice.
            În cazul în care un anumit concept statistic nu este relevant pentru o operațiune statistică, acest concept trebuie să rămână în raportul de calitate, însoțit de mențiunea „Nu se aplică”.
            1.   CONTACTE
            Puncte de contact individuale sau organizaționale pentru date sau metadate, inclusiv datele de contact.
            2.   PREZENTARE STATISTICĂ
            Descrierea datelor difuzate, care pot fi prezentate utilizatorilor sub formă de tabele, grafice sau hărți.
            2.1.   Descrierea datelor
            
            Descrierea principalelor caracteristici ale setului de date.
            2.2.   Sisteme de clasificare
            
            Dacă este cazul, lista clasificărilor și a defalcărilor utilizate în cadrul datelor, precum și eventualele abateri de la standardele statistice europene sau de la standardele internaționale.
            2.3.   Acoperirea sectorială
            
            Descrierea principalelor teme acoperite de setul de date.
            2.4.   Concepte și definiții statistice, inclusiv perioada de referință
            
            Lista tuturor variabilelor care se abat de la definiția standard, menționând conceptele naționale utilizate și eventualele diferențe între conceptele naționale și colectările de date respective.
            2.5.   Unități statistice
            
            Descrierea unităților de observare.
            2.6.   Populația statistică
            
            Descrierea populației sau a populațiilor statistice țintă la care se referă setul de date, și anume populația pentru care trebuie colectate informații.
            2.6.1.   Populația sau populațiile neacoperite
            
            Informații cu privire la orice subpopulații care nu sunt acoperite de colectarea de date (de exemplu, persoanele fără adăpost sau persoanele care locuiesc în instituții), inclusiv descrierea oricărei astfel de populații și cea mai bună estimare cantitativă a acesteia.
            2.7.   Zona de referință
            
            Descrierea zonei geografice la care se referă fenomenul statistic măsurat: zona geografică acoperită și lista tuturor regiunilor care sunt excluse.
            2.8.   Perioada acoperită
            
            Perioadele sau momentele la care se referă observația.
            3.   PRELUCRARE STATISTICĂ
            Operațiuni efectuate asupra datelor pentru a obține informații noi conform unui set de norme dat.
            3.1.   Date sursă
            
            Descrierea sursei datelor statistice brute (de exemplu, interviuri, date administrative, orice alte surse). Dacă se utilizează registre administrative, acestea trebuie descrise în mod clar (sursă, scop principal, posibile deficiențe etc.)
            3.1.1.   Baza de eșantionare
            
            Descrierea metodelor utilizate pentru obținerea sau crearea bazei de eșantionare.
            3.1.2.   Planul de eșantionare
            
            Descrierea următoarelor aspecte:
            
                        —
                     
                     
                        Tipul de plan de eșantionare (stratificat, în mai multe trepte, pe grupuri, cu o treaptă, cu două trepte)
                     
                  
                        —
                     
                     
                        Criterii de stratificare și de substratificare
                     
                  
                        —
                     
                     
                        Dimensiunea eșantionului
                     
                  3.2.   Frecvența colectării datelor
            
            Informații privind frecvența cu care este colectat un set de date.
            3.3.   Colectarea datelor
            
            Descrierea metodelor utilizate pentru colectarea datelor (CAPI, CAWI, CATI etc.). Trebuie anexat chestionarul național utilizat pentru colectarea datelor, împreună cu traducerea sa în limba engleză.
            3.4.   Validarea datelor
            
            Descrierea procedurilor utilizate pentru verificarea și validarea datelor sursă și a datelor produse, inclusiv o explicație a modului în care rezultatele acestor validări sunt monitorizate și utilizate.
            3.5.   Compilarea datelor
            
            Descrierea procesului de compilare a datelor (de exemplu, editarea, imputarea, ponderarea, ajustarea pentru non-răspuns, calibrarea, modelul utilizat etc.). Fiecare etapă a ponderării trebuie descrisă separat: calcularea ponderilor de eșantionare; ajustarea în funcție de non-răspuns (modul în care este corectată ponderea de eșantionare, ținând cont de diferențele dintre ratele de răspuns); calibrarea (nivelul și variabilele utilizate în ajustare, metoda aplicată); calcularea ponderilor finale.
            4.   GESTIONAREA CALITĂȚII
            Sisteme și cadre implementate într-o organizație pentru gestionarea calității produselor și a proceselor statistice.
            4.1.   Asigurarea calității
            
            Descrierea cadrului de asigurare a calității și/sau a sistemului de management al calității (de exemplu, EFQM, ISO 9000) utilizat în organizație.
            4.2.   Evaluarea calității
            
            Descrierea calității globale a rezultatelor statistice, rezumând principalele puncte forte și deficiențele eventuale în ceea ce privește criteriile de calitate standard: relevanță, precizie, fiabilitate, actualitate, punctualitate, comparabilitate și coerență. Pot fi menționate orice compromisuri între aspectele legate de calitate și orice îmbunătățiri prevăzute ale calității.
            5.   RELEVANȚĂ
            5.1.   Nevoile utilizatorilor
            
            Informații (dacă sunt disponibile) privind nevoile (noi) ale utilizatorilor în legătură cu datele colectate.
            5.2.   Satisfacția utilizatorilor
            
            Informații (dacă sunt disponibile) referitoare la nivelul de satisfacție al utilizatorilor de date în ceea ce privește datele colectate și puse la dispoziție.
            5.3.   Exhaustivitate
            
            Descrierea oricărei neconformități în ceea ce privește variabilele care nu sunt transmise.
            6.   PRECIZIE ȘI FIABILITATE
            6.1.   Precizia globală
            
            Rezumatul diferitelor componente ale evaluării preciziei legate de un anumit set de date sau domeniu:
            
                        —
                     
                     
                        Descrierea principalelor surse de erori aleatorii și sistematice ale rezultatelor statistice, cu o evaluare sintetică a tuturor erorilor, concentrându-se în special asupra impactului asupra estimărilor principale.
                     
                  
                        —
                     
                     
                        Dacă este cazul, aspecte legate de revizuirea datelor.
                     
                  6.2.   Erori de eșantionare
            
            
                        —
                     
                     
                        Descrierea metodologiei utilizate pentru calcularea estimărilor preciziei.
                     
                  
                        —
                     
                     
                        Măsurări ale estimărilor preciziei în conformitate cu specificațiile tehnice ale seturilor de date individuale.
                     
                  
                        —
                     
                     
                        Erorile standard la nivel național și, dacă este nevoie, la nivel regional (NUTS 2) pentru principalii indicatori menționați în anexa II la Regulamentul (UE) 2019/1700.
                     
                  6.3.   Erori nelegate de eșantionare
            
            6.3.1.   Erori de acoperire
            
            Descrierea divergenței dintre populația bazei de eșantionare și populația țintă.
            
                        —
                     
                     
                        Frecvența și calendarul actualizărilor bazei de eșantionare.
                     
                  
                        —
                     
                     
                        Erori datorate discrepanțelor dintre baza de eșantionare și populația și subpopulațiile țintă (supraacoperire, subacoperire, erori de clasificare).
                     
                  6.3.2.   Erori de măsurare
            
            Descrierea erorilor care apar în procesul de colectare a datelor și care au ca efect faptul că valorile înregistrate ale variabilelor diferă de valorile reale.
            
                        —
                     
                     
                        Descrierea eforturilor depuse în vederea conceperii și testării chestionarului (inclusiv abordarea erorilor care decurg din colectarea de date în mai multe moduri și/sau din mai multe surse).
                     
                  
                        —
                     
                     
                        Descrierea formării persoanelor care realizează interviurile.
                     
                  
                        —
                     
                     
                        Ratele interviurilor proxy.
                     
                  6.3.3.   Erori generate de non-răspunsuri
            
            Descrierea:
            
                        —
                     
                     
                        caracteristicilor disponibile ale persoanelor sau gospodăriilor care nu au răspuns la anchetă;
                     
                  
                        —
                     
                     
                        ratelor de non-răspuns pe unitate și pe variabilă;
                     
                  
                        —
                     
                     
                        ratelor de substituire.
                     
                  
                        —
                     
                     
                        dimensiunii eșantionului brut (dimensiunea eșantionului inițial), a numărului de unități eligibile și a dimensiunii eșantionului net, inclusiv unitățile de substituire (dimensiunea eșantionului obținut)
                     
                  6.3.4.   Erori de prelucrare
            
            Descrierea oricărei erori de prelucrare și a impactului acesteia asupra rezultatelor finale ale colectării de date, care rezultă din punerea în aplicare incorectă a unor metode de implementare corect planificate.
            
                        —
                     
                     
                        Descrierea controalelor de calitate și a procesului de editare a datelor.
                     
                  
                        —
                     
                     
                        Descrierea procedurilor de imputare.
                     
                  
                        —
                     
                     
                        Ratele de imputare.
                     
                  6.3.5.   Erori care rezultă din ipotezele modelului
            
            Dacă este cazul: descrierea erorii care rezultă din modelele specifice domeniului necesare pentru definirea țintei estimării.
            6.4.   Ajustarea sezonieră (dacă este cazul)
            
            Descrierea tehnicilor statistice utilizate pentru înlăturarea efectelor sezoniere care influențează o serie de date.
            6.5.   Revizuirea datelor – politică
            
            Descrierea politicii menite să asigure transparența datelor difuzate, datele preliminare fiind revizuite după compilare.
            6.6.   Revizuirea datelor – practică
            
            Informații referitoare la practicile de revizuire a datelor.
            7.   ACTUALITATE ȘI PUNCTUALITATE
            Informații privind:
            
                        —
                     
                     
                        Data difuzării rezultatelor naționale.
                     
                  
                        —
                     
                     
                        Numărul de zile dintre sfârșitul activității pe teren și prima transmitere a datelor către Comisie (Eurostat) complet validată.
                     
                  
                        —
                     
                     
                        Data primei transmiteri complete a datelor către Comisie (Eurostat). Dacă transmiterea datelor nu respectă termenul stabilit în Regulamentul (UE) 2019/1700, trebuie indicat motivul întârzierii.
                     
                  8.   COERENȚĂ ȘI COMPARABILITATE
            Descrierea modului în care au fost îndeplinite cerințele stabilite în domeniul specific, inclusiv, dacă este cazul, impactul oricăror abateri de la chestionar și definiții.
            8.1.   Comparabilitate – geografică
            
            Descrierea oricăror probleme de comparabilitate între diferite regiuni ale țării.
            8.2.   Comparabilitate – în timp
            
            Informații privind lungimea seriilor de timp comparabile, inclusiv anii în care au avut loc eventuale întreruperi ale seriilor, precum și motivele acestora.
            8.3.   Coerență – între domenii
            
            Comparația cu surse externe pentru toate variabilele relevante, atunci când statele membre în cauză consideră că datele externe respective sunt suficient de fiabile.
            8.4.   Coerență – statistici subanuale și anuale
            
            Dacă este cazul.
            8.5.   Coerență – conturi naționale
            
            Dacă este cazul.
            8.6.   Coerență – internă
            
            Informații cu privire la orice lipsă de coerență a rezultatelor procesului statistic.
            9.   ACCESIBILITATE ȘI CLARITATE
            Informații privind:
            
                        —
                     
                     
                        formatele de difuzare;
                     
                  
                        —
                     
                     
                        documentația privind metodologia și calitatea.
                     
                  10.   COSTURILE ȘI SARCINA ADMINISTRATIVĂ
            Sarcina suportată de respondenți și, dacă sunt disponibile, costurile asociate colectării și producerii produsului statistic. Trebuie să se precizeze durata medie a interviurilor în gospodării. Dacă este posibil și relevant, durata interviului în gospodărie trebuie raportată în funcție de modul de colectare a datelor.
            11.   CONFIDENȚIALITATE
            Informații asupra proprietății datelor care indică măsura în care divulgarea neautorizată a acestora ar putea prejudicia sau dăuna intereselor sursei sau ale altor părți relevante.
            
                        —
                     
                     
                        Politica privind confidențialitatea - descrierea oricăror dispoziții care se adaugă la legislația europeană și care sunt relevante pentru confidențialitatea statistică aplicată datelor.
                     
                  
                        —
                     
                     
                        Confidențialitate – prelucrarea datelor: descrierea generală a normelor aplicate pentru tratarea microdatelor și a macrodatelor (inclusiv a datelor tabulare) în ceea ce privește confidențialitatea statistică.
                     
                  12.   COMENTARIU
            Text descriptiv suplimentar care poate fi inclus în raportul de calitate.